עודד מנסטר

עודד מֶנַסטֶר (נולד ב-7 ביוני 1972) הוא שחקן, מורה למשחק, מדבב, מפיק וסטנדאפיסט ישראלי.

== ביוגרפיה ==
מנסטר גדל כילד דתי לאומי בבני ברק, היה חניך בתנועת הנוער בני עקיבא ולמד בישיבה תיכונית קריית הרצוג. בצבא שירת בתור חייל קרבי בגולני. למד משחק בבית הספר למשחק של יורם לוינשטיין. כמו כן לקח קורסים למשחק במכון לי סטרסברג לתיאטרון ולקולנוע, ולמד בסדנת משחק אצל רוני פינקוביץ'. מלמד משחק ובימוי באוניברסיטת תל אביב ובבית הספר למשחק של ענת ברזילי.

== קריירה ==

=== קריירה בתיאטרון ===
גילם את אלכס, התפקיד הראשי בהצגה "תפוז מכני" (הפקה משותפת של תיאטרון באר שבע, צוותא והתיאטרון הפתוח) בבימויו של בני יזרעאל. בתיאטרון אורנה פורת שיחק בהצגה "סיפור מצחיק" (הפקה משותפת של תיאטרון חיפה ותיאטרון אורנה פורת) גם היא בבימויו של יזרעאל. בתיאטרון צוותא שיחק בהצגות "מותק של נעורים" ו"הנערים". בתיאטרון הנפש שיחק בהצגה "הגולם מפראג". כמו כן שיחק בהצגות "לאהוב את רונה" (במאי: עובד מחפוד), "המלך ליר" (במאי: דדי בראון), "אלנבי" (במאית: שירילי דשא), "גופרית וצורי" (במאי: אבי מלכה), "סיפורים קצרים על אהבה" (במאי: נועם מאירי), "כלוב העליזים" (במאית: לסלי לאוטון), "לא עוזב את העיר" (במאי: שוקי וגנר), "החברה הטובים" (במאי: איז'ו ליבוביץ'). שיחק בהצגת בידור בשם "הפופיק" בבימויו של אברהם דשא (פשנל). שיחק בשתי הצגות יחיד בבימוי של צבי ירון: "אם נדע להקשיב" ו"הרהורים של חייל". כמו כן השתתף במחזות הזמר "שוליית הקוסם", "שלגיה"- מחזמר מצליח שרץ מספר פעמים בחנוכה בישראל בו גילם את תפקיד הנסיך, "מסביב לעולם ב-80 שירים", "בגדי המלך החדשים", "קזבלן" ובהצגות לילדים: "דני שובבני", "פו הדוב" ו"משפחה שכזאת".

=== קריירה בטלוויזיה ובקולנוע ===
הנחה במשך כשנה וחצי בערוץ הקניות. כמו כן הנחה בערוץ "שופינג", ערוץ הספורט, והנחה שלוש כתבות במהדורה בתוכניתו של גיא פינס.

ב-1998 השתתף בסדרת הטלוויזיה שביים ערן ריקליס וכתב רם אורן "סיבת המוות - רצח" ששודרה בערוץ 2. 

בשנת 1999 שיחק לצד משה איבגי בסרט "חובו של אהרון כהן" ששודר בהוט 3. באותה השנה השתתף בפרק הראשון של הסדרה ״החבר'ה הטובים״ ששודרה בערוץ הילדים גילם את ערן.

ב-2001 זכה לחשיפה משמעותית כששיחק בטלנובלה "לגעת באושר" בתור זיו סופר. 

ב-2003 גילם את שמשון בעונה האחרונה של הסדרה "שמש", וגילם את גדליה בסדרה "החצר״. 

ב-2005 שיחק בסרט "החשוד האחרון". 

ב-2010 גילם את יועץ ראש הממשלה בסדרה "דאוס". 

כמו כן שיחק בפרסומות עבור "סנו", "אגד", "אזורים", "תנובה", "בזק", "סלקום" ומכללת רופין. השתתף בקליפ של השיר "מה נשתנה" של מיי פיינגולד העוסק באונס, בתפקיד האנס. 

ב-2011 השתתף בפרק מהעונה השלישית של הסדרה "רמזור" בתור אקי התזונאי של אמיר. והופיע בערוץ 2 בפרסומת לגבינה צהובה. 

בשנת 2016 השתתף בסרט האימה הקצר אסור לשחק באוכל.

ב-2018 השתתף בסדרה "שלטון הצללים" בתור עו"ד אמנון תל חי. באותה שנה השתתף בסדרה ציידי הטרולים בתפקיד וולט. באותה השנה שיחק בסדרה "מלכות" ששודרה בהוט ובפרק בסדרה "צומת מילר" בתפקיד המנטור מירון חוגי.

משנת 2023 מוקרן הסרט הישראלי "הארוחה", בו משחק מנסטר את אחד התפקידים הראשיים.

בנוסף בשנה זו החל להופיע במועדון הסטנד אפ הקומדי בר.

== חיים אישיים ==
מנסטר נשוי ואב לשלושה בנים, מתגורר ברמת גן.

בנו גיא מנסטר שיחק בסדרה "שלי הכובשת" של כאן חינוכית.

== קישורים חיצוניים ==

* 
*
* 

קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:מנחי טלוויזיה ישראלים
קטגוריה:בוגרי בני עקיבא
קטגוריה:בוגרי ישיבת קריית הרצוג
קטגוריה:יוצאים בשאלה
קטגוריה:בוגרי סל"ה - הסטודיו לאמנויות התיאטרון מיסודו של יורם לוינשטיין
קטגוריה:זוכי פרס מסך הזהב: שחקנים
קטגוריה:מורים למשחק בישראל
קטגוריה:מגישים בערוץ הקניות
קטגוריה:ישראלים שנולדו ב-1972